CELEX: 32022R0791
Language: bg
Date: 2022-05-19 00:00:00
Title: Регламент за изпълнение (ЕС) 2022/791 на Комисията от 19 май 2022 година за изменение на Регламент за изпълнение (ЕС) 2017/1185 по отношение на уведомленията за равнищата на запасите от зърнени култури, маслодайни семена и ориз

20.5.2022   
               
               
                  BG
               
               
                  Официален вестник на Европейския съюз
               
               
                  L 141/15
               
            
         РЕГЛАМЕНТ ЗА ИЗПЪЛНЕНИЕ (ЕС) 2022/791 НА КОМИСИЯТА
         от 19 май 2022 година
         за изменение на Регламент за изпълнение (ЕС) 2017/1185 по отношение на уведомленията за равнищата на запасите от зърнени култури, маслодайни семена и ориз
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 223, параграф 3 от него,
         като има предвид, че:
         
                     (1)
                  
                  
                     С Регламент за изпълнение (ЕС) 2017/1185 на Комисията (2) се определят правила за прилагането на Регламент (ЕС) № 1308/2013 по отношение на задълженията на държавите членки да представят съответната информация и документи на Комисията.
                  
               
                     (2)
                  
                  
                     Гарантирането на качеството на събраните и разпространените данни е от решаващо значение за наблюдението и осигуряването на подходящо ниво на прозрачност на пазара. Съответно държавите членки са задължени да съобщават на Комисията данните, необходими за постигането на тези цели.
                  
               
                     (3)
                  
                  
                     Въпреки че предприемането на необходимите действия за гарантиране на точността и пълнотата на съобщената информация, която е от значение за съответния пазар, остава отговорност на държавите членки, Комисията трябва да използва своя секторен експертен опит, за да определи кои данни да бъдат публикувани в случаите, когато държавите членки не са съобщили необходимата информация.
                  
               
                     (4)
                  
                  
                     В контекста на започналото на 24 февруари 2022 г. руско нашествие в Украйна и породеното от него сътресение на световния пазар стана ясно, че са налице редица пропуски в информацията. Актуалната информация за запасите от зърнени култури, маслодайни семена и ориз, включително производството и равнищата на запасите от сертифицирани семена, съхранявани от производителите, търговците на едро и съответните стопански субекти, се оказа от съществено значение за вземането на решения относно необходимите мерки за предотвратяване и смекчаване на сътресението на пазара. Съответно задълженията за докладване следва да бъдат разширени, така че в тях да бъде включена и посочената информация.
                  
               
                     (5)
                  
                  
                     Поради това Регламент за изпълнение (ЕС) 2017/1185 следва да бъде съответно изменен.
                  
               
                     (6)
                  
                  
                     Тъй като руското нашествие в Украйна вече оказва въздействие както върху търговията със зърнени култури, маслодайни семена и ориз, така и върху техните цени, настоящият регламент следва да влезе в сила в деня на публикуването му в Официален вестник на Европейския съюз. Независимо от това на държавите членки следва да се предостави достатъчно време, за да разработят методиките и оперативните системи за събиране на необходимата информация, поради което новите разпоредби относно уведомленията, определени в приложение III към Регламент за изпълнение (ЕС) 2017/1185, следва да се прилагат от юли 2022 г.
                  
               
                     (7)
                  
                  
                     Мерките, предвидени в настоящия регламент, са в съответствие със становището на Комитета за общата организация на селскостопанските пазари,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Изменения на Регламент за изпълнение (ЕС) 2017/1185
            Регламент за изпълнение (ЕС) 2017/1185 се изменя, както следва:
            
                        (1)
                     
                     
                        Член 5 се заменя със следното:
                        
                           „Член 5
                           Уведомление при липса на данни
                           Освен ако в актовете, посочени в член 1, е предвидено друго, когато държави членки и, ако е уместно, трети държави или стопански субекти, не са представили на Комисията необходимата информация или документи до изтичането на крайния срок („нулево“ уведомление), се счита, че те са съобщили следното:
                           
                                       а)
                                    
                                    
                                       по отношение на цените — липса на информация;
                                    
                                 
                                       б)
                                    
                                    
                                       по отношение на другите количествени данни — нулева стойност;
                                    
                                 
                                       в)
                                    
                                    
                                       по отношение на качествената информация — липса на данни за докладване.
                                    
                                 Във всички случаи Комисията решава дали стойността „при липса на данни“ да бъде публикувана и/или да бъде заменена с прогнозна оценка на Комисията или с указване, че необходимите данни не са били представени.“
                        
                     
                  
                        (2)
                     
                     
                        Приложение III се изменя в съответствие с приложението към настоящия регламент.
                     
                  
         
            Член 2
            Влизане в сила и прилагане
            Настоящият регламент влиза в сила в деня на публикуването му в Официален вестник на Европейския съюз.
            
            Член 1, точка 2 се прилага от 1 юли 2022 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 19 май 2022 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 20.12.2013 г., стр. 671.
         
            (2)  Регламент за изпълнение (ЕС) 2017/1185 на Комисията от 20 април 2017 г. за определяне на правила за прилагане на регламенти (ЕС) № 1307/2013 и (ЕС) № 1308/2013 на Европейския парламент и на Съвета по отношение на уведомленията до Комисията относно информация и документи и за изменение и отмяна на няколко регламента на Комисията (ОВ L 171, 4.7.2017 г., стр. 113).
      
      
         
            ПРИЛОЖЕНИЕ
            В приложение III към Регламент (ЕС) 2017/1185 точка 1 — „Ориз“ се заменя със следното:
            
               „1а.   Ориз
               
               
                  Съдържание на уведомлението: по отношение на видовете ориз, посочени в част I, точки 2 и 3 от приложение II към Регламент (ЕС) № 1308/2013:
               
                           а)
                        
                        
                           засадена площ, селскостопански добив, производство на неолющен ориз в годината на реколтата и основен добив;
                        
                     
                           б)
                        
                        
                           вътрешна употреба на ориз (в това число в преработвателната промишленост), изразена в еквивалент на бланширан ориз;
                        
                     
                           в)
                        
                        
                           месечни равнища на запасите от ориз (изразени в еквивалент на бланширан ориз), съхранявани от производители и от оризови мелници, с разпределение по ориз, произвеждан в Съюза, и внесен ориз.
                        
                     
                  Срок за уведомлението: за засадената площ и вътрешната употреба — до 15 януари всяка година по отношение на предходната година; за месечните запаси — до края на всеки месец по отношение на предходния месец.
               
                  Засегнати държави членки:
               
               
                           а)
                        
                        
                           за производството на неолющен ориз — всички държави членки, производителки на ориз;
                        
                     
                           б)
                        
                        
                           за вътрешната употреба — всички държави членки;
                        
                     
                           в)
                        
                        
                           за запасите от ориз — всички държави членки, производителки на ориз, и държави членки с оризови мелници.
                        
                     1б.   Зърнени култури
               
               
                  Съдържание на уведомлението: месечно равнище на запасите от зърнени култури, считани за показателни за пазара на Съюза, въз основа на запасите, съхранявани от съответните производители, търговци на едро и стопански субекти.
               
                  Срок за уведомлението: до края на всеки месец по отношение на предходния месец.
               
                  Засегнати държави членки: всички държави членки.
               1в.   Маслодайни семена
               
               
                  Съдържание на уведомлението: месечно равнище на запасите от рапично семе, слънчогледово семе, соеви зърна, шрот от рапично семе, шрот от слънчогледово семе, шрот от соя, сурово рапично масло, сурово слънчогледово масло и сурово соево масло въз основа на запасите, съхранявани от съответните производители, търговци на едро и стопански субекти.
               
                  Срок за уведомлението: до края на всеки месец по отношение на предходния месец.
               
                  Засегнати държави членки: всички държави членки.
               1г.   Сертифицирани семена
               
               
                  Съдържание на уведомлението: за зърнените култури, ориза, маслодайните семена и протеиновите култури, за които държавите членки представят уведомления за цените въз основа на точки 1, 2 и 3 от приложение I или точка 2 от приложение II:
               
                           а)
                        
                        
                           площ, приета за сертифициране;
                        
                     
                           б)
                        
                        
                           количества събрани семена за сертифициране;
                        
                     
                           в)
                        
                        
                           равнище на запасите от сертифицирани семена, съхранявани от съответните стопански субекти.
                        
                     
                  Срок за уведомлението: до 15 ноември всяка година за площта, от която е събирана реколта през същата година, спрямо площта, приета за сертифициране; за събраните семена — до 15 януари всяка година по отношение на предходната година; за запасите — до края на февруари и края на юли по отношение на предходния месец.
               
                  Засегнати държави членки: държавите членки, за които се отнасят точки 1, 2 и 3 от приложение I или точка 2 от приложение II.“